২০১৭-১৮ উত্তর কোরিয়া সংকট
গণমাধ্যমে মার্কিন গোয়েন্দাদের মূল্যায়ন অনুযায়ী উত্তর কোরিয়ার ক্ষেপণাস্ত্রের ভেতরে বসানোর উপযুক্ত ক্ষুদ্রাকৃতির পারমাণবিক বোমা সফলভাবে তৈরির খবর আসে যার প্রেক্ষিতে ২০১৭ সালের ৮ আগস্ট, রাষ্ট্রপতি ডোনাল্ড ট্রাম্প সাবধান করে দেন যে, উত্তর কোরিয়ার পারমাণবিক হামলার হুমকি "অদৃষ্টপূর্ব আগুন, উন্মত্ততা ও প্রকাশ্য ক্ষমতা প্রদর্শনের সম্মুখীন হবে।" ট্রাম্প উত্তর কোরিয়ার নেতা কিম জং উন-কে নিয়েও বলেন, "তিনি অস্বাভাবিকভাবে বেশি হুমকি দিচ্ছেন" ঘণ্টাখানেকের মধ্যেই উত্তর কোরিয়া সাড়া দেয় এবং ঘোষণা করে, তারা গুয়ামে অবস্থিত মার্কিন ঘাঁটিতে হামলা চালানোর বিষয়টি বিবেচনা করছে।
উত্তর কোরিয়া–বাংলাদেশ সম্পর্ক
বাংলাদেশে উত্তর কোরিয়ার স্থায়ী রাষ্ট্রদূত রয়েছে। চীনে নিযুক্ত বাংলাদেশের রাষ্ট্রদূত উত্তর কোরিয়ার কাজ পরিচালনা করেন। অবৈধ ওয়াইন রাখার অভিযোগে ২০১২ সালে এক উত্তর কোরীয় কূটনীতিককে ২.৫ মিলিয়ন টাকা জরিমানা করা হয়। উত্তর কোরিয়ার পাইয়োনগ্যাং রেস্তোঁরার একাধিক শাখা ঢাকায় রয়েছে যা কিনা উত্তর কোরীয় কর্তৃক পরিচালিত হয় এবং উত্তর কোরীয় খাদ্য সেখানে পরিবেশিত হয়। ২০১৫ সালের মে মাসে রেস্তোঁরার ম্যানেজার অবৈধ ভায়াগ্রা এবং অ্যালকোহল বিক্রির অভিযোগে গ্রেপ্তার হন। কাস্টম ইন্টেলিজেন্সের সহকারি পরিচালক উম্মে নাহিদা আক্তার বলেন, “স্থানটি অবৈধ কার্যকলাপের কেন্দ্র।”